Tyd om jou finansiële situasie om te draai - Jou Geld | Solidariteit WêreldJou Geld | Solidariteit Wêreld
Tuis › Artikels › Tyd om jou finansiële situasie om te draai
Tyd om jou finansiële situasie om te draai
In 'n oogwink het Desember gekom en gegaan. Die feestyd is verby en al wat oorbly, is die oormaat rekeninge en die verantwoordelikheid om krediet af te betaal. 2020 is dalk die ideale tyd om jou finansiële situasie om te keer. Hoe gouer jy jou finansies behoorlik bestuur, hoe groter is jou kans dat jou skuld nie buite beheer raak nie.
"Die skokkende R1.90 triljoen uitstaande verbruikerskrediet, soos deurgegee deur die Nasionale Kredietreguleerder (NKR), skets 'n skrikwekkende prentjie. Deur proaktief te wees en jou finansiële jaar se besluite en doelwitte met erns aan te pak, is vir seker 'n topprioriteit. Dit is die ideale tyd om te verhoed dat jy deel word van hierdie statistiek," meen Carla Oberholzer, skuldadviseur by DebtSafe.
Vier finansiële wenke en doelwitte waarop jy in 2020 kan fokus:
Begroot behoorlik en maak wysigings indien nodig
Dit is belangrik om tred te hou met jou finansies en daar is nie 'n beter manier as om 'n begroting op te stel volgens jou behoeftes vir elke spesifieke maand nie.
Begin met jou netto inkomste minus die noodsaaklike uitgawes asook skuldverpligtinge. Dit sal dan gelykstaande aan 'n surplus (+) of minus (-) totaal wees wat jy vir die maand oor het of nie.
Jy sal besef wanneer jy op die regte pad is of dat jy iets drasties moet doen om weer op die regte pad te kom. Indien jy besluit om jou maandelikse begroting te wysig, doen dit eerder vroeër as later. Elke maand bring sy eie finansiële verantwoordelikhede, byvoorbeeld skoolbenodighede of huis- en motoronderhoud.
Neem voorraad van jou inkomste, uitgawes en vermybare kostes
Dit is uiters belangrik dat jou uitgawes nie jou inkomste oorskry nie. As jy jou begroting reeds in plek het – wonderlik. Maar dit is ook die tyd om daardie onnodige 'lekkasies' uit die weg te ruim:
Druk jou nuutste bankstaat of die vorige drie maande se bankstate uit en bestudeer dit aandagtig.
Maak seker dat al die dinge waarvoor jy tans betaal inderdaad nodig is.
Identifiseer kostes wat jy eintlik kon vermy het en wat van nou af van jou begroting uitgesluit moet word.
Indien jy reeds agter is, tref betyds reëlings om dit reg te stel.
Vermy dinge soos wegneemetes, ander luukshede soos oormatige inkopie-uitstappies en diens- en gimnasiumkontrakte wat jy dalk nie eers gebruik nie .
Wanneer dit by jou mediese fonds, lewensversekering, pensioenfonds of soortgelyke planne en aanbiedinge kom, is dit belangrik om gereeld jou kontrakte en verskaffers te hersien. Jy weet nooit waar jy 'n bietjie geld kan spaar met 'n soortgelyke plan of pakket nie. As jy nie navorsing doen nie, sal jy nooit weet nie.
Verhoog jou betrokkenheidsvlak
Onthou, aksies spreek boekdele. Weet jy wat in jou finansies aangaan? Moenie soos 'n volstruis wees en dink dat wanneer jy jou kop in die grond steek, al jou finansiële ellendes sal verdwyn nie. Hier is 'n paar wenke om jou betrokkenheid te verseker:
Hou jou begroting gereeld dop.
Stel inkopielyste op en hou daarby.
Probeer om nie jou kredietkaarte te gebruik om lewenskostes, soos byvoorbeeld brandstof of kruideniersware, te betaal nie.
Sorg dat jy elke maand jou skuld bietjie vir bietjie afbetaal. Jy kan met die Sneeubalmetode begin – om byvoorbeeld eerstens jou winkelkaart met die laagste paaiement af te betaal. Of, as jy bietjie meer uithouvermoë het, kan jy die Stortvloedmetode aanwend – om byvoorbeeld jou kredietkaart met sy hoë rentekoers eerste te probeer afbetaal.
Indien jy sien dat jy nie aan die einde van die maand met jou geld sal kan uitkom nie,kan jou inkomste 'n hupstoot gee deur kreatief te wees. Gebruik die vaardighede en hulpbronne wat jy tot jou beskikking het om 'n ekstra inkomste te verdien.
Om uit skuld uit te kom, is nie 'n eenmanvertoning nie
Moenie jou skuldbult alleen probeer uitklim nie. Daar is finansiële beplanners, adviseurs en bankiers beskikbaar om jou by te staan. In ernstige skuldgevalle kan die NKR, sowel as geregistreerde skuldberaders, jou lei en help om jou oorverskuldigde situasie te kan oorwin.
Slaan 'n nuwe blaadjie om en probeer om nie verskonings te soek nie.
DebtSafe dien as 'n gereguleerde maatskappy met geregistreerde skuldberaders. e-pos: info@debtsafe.co.za of SMS jou naam en van na 30898 (gratis SMS).